Il-pariri tal-awtoritajiet tas-saħħa biex fejn hu possibbli ikun evitat li persuni joħorġu mid-dar, speċjalment l-anzjani, qiegħed jinstema'. F'waħda mill-ikbar pjazez f'pajjiżna iddomina andament ferm iktar kajman mis-soltu. Bil-ftit li ħarġu għal xi qadja, jidher ċar li l-maġġoranza tal-poplu qiegħed isegwi d-direttivi u l-pariri tal-awtoritajiet. Ċertu ħwienet fil-pjazza qed jiġu affettwati minħabba din is-sitwazzjoni. Sid ta' ħanut ta' żaben qal ma' dan l-istazzjon: "Jekk għamilna żewġ sales kollox illum ħafna. Is-soltu nbiegħ 25-30 par f'ġurnata. Illum tnejn l-iktar." Ħwienet meqjusa bħala essenzjali bħall-ispiżeriji xorta kellhom andament tajjeb. Filwaqt li Julian Fearne li hu spiżjar sostna: "Kulħadd qed jaħseb biex jilqa' għall-mard u għad-deni li jġib miegħu l-Coronavirus. L-iktar affarijiet li qed jimxu s-sanitisers biex dak li jkun dejjem ikun preparat u jilqa' għall-affarijiet li jwasslu għad-deni u jaraw kif jistgħu jilqgħulu." Sentiment simili f'ħanut tal-ħaxix faċċata tal-Knisja ta' Kristu Re. Bejjiegħa oħra sostniet: "Lanqas waqafna, kellna nżommu l-kju barra. Kulħadd jaħseb, il-ħin kollu għaddejjin." Fil-vetrini u l-bibien ta' diversi ħwienet kien hemm diversi twissijiet sabiex in-nies jieħdu l-prekawzjonijiet meħtieġa qabel jidħlu fil-ħanut. Kien hemm ukoll ittanta xortih jara jekk il-Knisja hix miftuħa biex jgħid xi posta rużarju, kif ukoll oħrajn li marru jiġbdu l-flus mill-ATM, fejn in-nies qagħdu attenti u żammew distanza notevoli bejnithom.